Drómi setti afarkosti
Drómi krafðist þess að fá afrit af skattskýrslu eiginkonu manns vegna mats á greiðslugetu hans, ellegar yrði skuld hans gjaldfelld og innheimt. Persónuvernd taldi Dróma ekki hafa fengið ótvírætt samþykki konunnar en til þess þurfi að liggja fyrir að viðkomandi haft átt raunverulegt val.
Í málinu kom fram að um afarkosti hafi verið að ræða og staðfesti Drómi að hann hefði ekki verið "tilbúinn til að kanna hvort tilefni væri til þess að verða við beiðni eiginmanns kvartanda [nema] gegn því skilyrði að upplýsingar um heimilistekjur yrðu veittar, þ.e. um tekjur skuldara og maka hans".
Persónuvernd minnir vegna þessa á að almennt séu persónuupplýsingar ekki verðmæti sem sanngjarnt er eða málefnalegt að gera kröfu um að fá gegn því að veita þjónustu sem stendur öllum til boða.
Þá er minnt á að vinnsla persónuupplýsinga þurfi, svo hún teljist vera með lögmætum hætti, að samrýmast lögum og reglum. Íslenskur hjúskaparréttur byggist á grundvallarreglum um efnahagslegt sjálfstæði hjóna sem endurspeglast m.a. í lagaákvæðum um forræði hjóna á eignum sínum og um skipta skuldaábyrgð. Reglur um gagnkvæma framfærsluskyldu hjóna haggi þessu ekki.
Engu að síður taldi Persónuvernd að Dróma hafi ekki verið það óheimilt að afla persónuupplýsinga um annað hjóna. Þó segir að þar sem konan gerði athugasemdir við kröfuna verði ekki talið að um ótvírætt samþykki hafi verið að ræða eða það veitt af fúsum og frjálsum vilja.
Vísuðu ásökunum á bug
Drómi vísaði í málinu ásökunum í garð félagsins á bug. Í bréfi lögmanns til Persónuverndar segir að ásakanir um að félagið hafi "þvingað fram gögn" í umræddu máli séu mjög alvarlegar og fælu að líkindum í sér, ef réttar væru, lögbrot af hálfu félagsins. "Alvarleiki ásakananna er enn meiri í ljósi þess [að] [A] hefur engin gögn lagt fram til stuðnings fullyrðingunum.
Áður hefur verið rakið í bréfi undirritaðs, f.h. Dróma þann 23. ágúst sl., að ásakanir [A] um meintar hótanir Dróma um innheimtuaðgerðir gegn eiginmanni hennar yrði ekki orðið við beiðni félagsins um gögn voru rangar, enda voru innheimtuaðgerðr hafnar þegar beiðnin var sett fram."
Drómi krafðist þess að fá afrit af skattskýrslu eiginkonu manns vegna mats á greiðslugetu hans, ellegar yrði skuld hans gjaldfelld og innheimt.
Persónuvernd taldi Dróma ekki hafa fengið ótvírætt samþykki konunnar.
Persónuvernd minnir vegna þessa á að almennt séu persónuupplýsingar ekki verðmæti sem sanngjarnt er eða málefnalegt að gera kröfu um að fá gegn því að veita þjónustu sem stendur öllum til boða.
Drómi vísaði í málinu ásökunum í garð félagsins á bug.